**ՀԻՄՆԱՎՈՐՈՒՄ**

**«ԸՆԿԵՐՈՒԹՅՈՒՆՆԵՐԻ ԿՈՂՄԻՑ ՎՃԱՐՎՈՂ ԲՆԱՊԱՀՊԱՆԱԿԱՆ ՀԱՐԿԻՑ ՄԱՍՀԱՆՎՈՂ ԳՈՒՄԱՐՆԵՐԻ ՀԱՇՎԻՆ ԻՐԱԿԱՆԱՑՎՈՂ ԲՆԱՊԱՀՊԱՆԱԿԱՆ ԾՐԱԳՐԵՐԻ ՄՇԱԿՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՇՐՋԱԿԱ ՄԻՋԱՎԱՅՐԻ ՆԱԽԱՐԱՐԻ ՀՐԱՄԱՆԻ ՆԱԽԱԳԾԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտերի ընդունման անհրաժեշտությունը**

«Ընկերությունների կողմից վճարվող բնապահպանական հարկի նպատակային օգտագործման մասին» օրենքով նախատեսված՝ շրջակա միջավայրի աղտոտման համար վճարվող բնապահպանական հարկի գումարների նպատակային և հասցեական օգտագործման վերաբերյալ օրենսդրության բարելավումը շարունակական գործընթաց է։

Համաձայն «Ընկերությունների կողմից վճարվող բնապահպանական հարկի նպատակային օգտագործման մասին» օրենքի 4-րդ հոդվածի 1-ին մասի 2-րդ նախադասության՝ ընկերությունների կողմից վճարվող բնապահպանական հարկից մասհանվող գումարների հաշվին իրականացվող բնապահպանական ծրագրերի մշակման կարգը սահմանում է շրջակա միջավայրի ոլորտի լիազոր մարմինը։ 2022 թվականի հունիսի 20-ին Ազգային ժողովի կողմից ընդունված և 2023 թվականի հունվարի 1-ից ուժի մեջ է մտած «Ընկերությունների կողմից վճարվող բնապահպանական հարկի նպատակային օգտագործման մասին» օրենքում փոփոխություն կատարելու մասին» ՀՕ-145-Ն օրենքի 2-րդ հոդվածի 3-րդ մասով վերոնշյալ կարգի սահմանման համար նախատեսված է վեցամսյա ժամկետ՝ վերոնշյալ օրենքի ուժի մեջ մտնելուց հետո։

Հայաստանի Հանրապետության կառավարության կողմից 2014 թվականի փետրվարի 27-ին ընդունվել է «Բնապահպանական ծրագրերի մշակման (նախագծման) կարգը հաստատելու մասին» N 197-Ն որոշումը, ինչը կարգավորում է Հայաստանի Հանրապետության պետական և համայնքային բյուջեների միջոցների հաշվին իրականացվող բնապահպանական ծրագրերի մշակման (նախագծման) ընթացակարգերի հետ կապված հարաբերությունները: Միաժամանակ, բացակայում է վերոնշյալ որոշման՝ օրենքով սահմանված լիազորող նորմը, հետևաբար ՀՀ կառավարության 2014 թվականի փետրվարի 27-ի N 197-Ն որոշումը չի կարող հիմք հանդիսանալ բնապահպանական ծրագրերի մշակման համար։

**2. Առաջարկվող կարգավորման բնույթը**

Նախագծով առաջարկվում է.

- շրջակա միջավայրի նախարարի հրամանով սահմանել «Ընկերությունների կողմից վճարվող բնապահպանական հարկի նպատակային օգտագործման մասին» օրենքի 4-րդ հոդվածով սահմանված բնապահպանական ծրագրերի մշակման կարգ, ամրագրելով նշյալ ծրագրերի կառուցվածքը, ծրագրի փաթեթում պարտադիր ներառման ենթակա այլ փաստաթղթերը, ծրագրերի մշակման ընթացակարգերի հետ կապված հարաբերությունները։

**3. Նախագծի մշակման գործընթացում ներգրավված ինստիտուտները**

Նախագիծը մշակվել է շրջակա միջավայրի նախարարության կողմից:

**4. Ակնկալվող արդյունքը**

Նախագծի ընդունման արդյունքում՝ ազդակիր համայնքների համար կգործի «Ընկերությունների կողմից վճարվող բնապահպանական հարկի նպատակային օգտագործման մասին» օրենքի շրջանակներում բնապահպանական ծրագրերի մշակման հստակ և արդյունավետ կարգ, ինչն իր հերթին կնպաստի վերոնշյալ ծրագրերի մշակման, համաձայնեցման, հաստատման գործընթացների ժամկետների կրճատմանը։

**5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները**

Նախագծի ընդունմամբ պետական բյուջեի եկամուտներում և ծախսերում փոփոխություններ չեն սպասվում։

**6. Կապը ռազմավարական փաստաթղթերի հետ**

Նախագիծը «Հայաստանի վերափոխման ռազմավարություն 2050» փաստաթղթին, Կառավարության 2021-2026թթ. գործունեության միջոցառումների ծրագրին, ոլորտային և/կամ այլ ռազմավարություններին ուղղակիորեն չի առնչվում։